(9)

Na temelju ocjene programa stabilizacije u skladu s Uredbom (EZ) br. 1466/97, Vijeće smatra da je Austrija uložila značajne napore u konsolidaciju kako bi se izvršila korekcija prekomjernog proračunskog deficita. U odnosu na program stabilizacije, makroekonomski scenarij na kojem se temelje projekcije proračuna optimističan je. Glavni cilj proračunske strategije utvrđene u programu stabilizacije jest postupno smanjiti deficit opće države radi postizanja uravnoteženog proračuna u nominalnom smislu do 2016. i ostvariti srednjoročni cilj (MTO) do 2017. Program stabilizacije potvrđuje prijašnji MTO strukturnog deficita u iznosu od 0,45 % BDP-a. MTO je usklađen sa zahtjevima Pakta o stabilnosti i rastu. Na temelju trenutačnih projekcija, Austrija je na dobrom putu prema korekciji svojeg prekomjernog deficita do 2013., s obzirom na to da deficit opće države iznosi 2,5 % BDP-a u 2012. i očekuje se njegov daljnji pad na 2,2 % BDP-a u 2013. te na 1,8 % BDP-a u 2014. prema predviđanjima službi Komisije. Međutim, mogući su dodatni troškovi koji se odnose na restrukturiranje velike banke koji bi mogli imati značajan utjecaj na povećanje deficita. Nakon velikog poboljšanja koje premašuje kretanja prilagodbe potrebna u postupku u slučaju prekomjernog deficita u 2012., predviđa se povećanje deficita strukturnog salda u 2013. do 1,8 %. Blago povećanje strukturnog deficita u 2013. potvrdila su i predviđanja službi Komisije. Prema informacijama iz programa stabilizacije od 2014. nadalje, ponovno izračunan strukturni saldo predviđa strukturnu prilagodbu koja premašuje 0,5 % u 2014. i 2015. koja bi mogla omogućiti Austriji da dosegne MTO dvije godine ranije u usporedbi sa scenarijem predstavljenim u programu stabilizacije, odnosno 2015., a ne 2017. godine. Što se tiče referentnog mjerila za rashode Pakta o stabilnosti i rastu prema informacijama iz programa stabilizacije, očekuje se da će stopa rasta državnih rashoda, bez diskrecijskih mjera, u godinama 2014. i 2016. doprinijeti godišnjoj strukturnoj prilagodbi prema MTO-u za 0,5 % BDP-a. Međutim, predviđen značajni pad u omjeru rashoda/BDP-a u scenariju programa stabilizacije vrlo je ambiciozan jer se predviđa kako će rashodi u pogledu BDP-a dosegnuti jednu do najnižih razina u više od petnaest godina. Može se očekivati da će Austrija biti u prijelaznom razdoblju od 2014. do 2016. u pogledu usklađenosti s kriterijima duga i planovi bi osigurali dovoljan napredak prema usklađivanju. Jačanje proračunskog okvira nije značajnije utjecalo na fiskalne odnose među različitim razinama vlade, a preklapanja odgovornosti i nedosljednosti između odgovornosti u području financiranja i potrošnje još uvijek nisu riješena. Složeni mehanizam neprestanih postizanja dogovora između nacionalne vlade, pružatelja socijalnog osiguranja i podsavezne razine predstavlja rizik za provedbu mjera usmjerenih na ograničavanje rashoda za zdravstvo. U području obrazovanja, pregovori o prijedlogu sa šest točaka, uključujući ukidanje školskih vlasti na razini okruga, predstavljaju pozitivan korak prema racionalizaciji odgovornosti među različitim razinama vlasti, ali potrebna su daljnja pojednostavljenja radi značajnijeg smanjenja fragmentiranosti.